Januar på Pluto

Godt nytt år til store og små på Pluto! Vi håper alle har hatt en fin jul, og ser fram til å møte hele gjengen igjen snart! Desember var naturlig nok preget av jul. Vi sang oss gjennom hele desember, og hadde adventssamling hver dag. Et barn fikk komme fram og tenne lys mens vi sang «Tenn Lys», barna fikk være nisse til «På låven sitter nissen» og vi vekket Nisseliten som lå og sov for å se hvilket barn som fikk dagens pepperkakehjerte. Rampenissen fant også på sprell på Pluto hver dag, og det var mye spenning og forventninger blant barna i desember. Desember var veldig preget av sykdom blant både store og små på Pluto, så vi fikk ikke gjort alt vi hadde planlagt. Vi valgte å ha fokus på rolige dager med lite stress for barna. Vi fikk roet ned, samtidig som vi gledet oss til jul sammen. Det innebar at vi ikke fikk hatt så mye juleverksted som planlagt, men vi fikk allikevel noen fine uker før jul. Vi fikk blant annet hatt nissefest som ble veldig koselig. Noen barn ville være med på felles nissesamling på Merkur, mens andre var fornøyd med å være inne med Christina og male i fred og ro.

Brit som har vært vikar for Barbro i desember har begynt i ny jobb, og er dessverre ferdig hos oss. Barbro er fremdeles sykemeldt på ubestemt tid. Danuta kommer forhåpentligvis tilbake neste uke. Vi vil få vikar for dem fram til de er tilbake, og Gro Merete fra Neptun vil være på Pluto noen av dagene.

Nå rydder vi bort julen og den røde samlingsboksen, og begynner med vanlige samlingsstunder igjen. Selv om barna har elsket julesamlingene, er det nok noen som er klar for de «vanlige» samlingene igjen. Vi føler oss heller ikke helt ferdig med temaet eventyr, så vi fortsetter med det også i januar. Barna er fremdeles veldig opptatt av Bukkene Bruse, og vi ser hvor stor glede det eventyret gir barna. De tar med seg eventyret inn i leken, ved måltidet, i garderoben og overalt. Vi tøyser også med eventyret med de eldste barna, og har blant annet elefanter som går over broen til krokodillen og liknende. I desember hadde vi også eventyret om de tre nissene som skulle over broen for å spise grøt.

Eventyr gjør at barna får leve seg inn i en annen verden og er med på å utvikle barnas fantasi. Vi lærer mange nye begrep i eventyrene, og ikke minst er det mange tallord som er vesentlig i eventyrene og er med på å berike barnas språk. Med de yngste barna bruker vi alltid konkreter for å visualisere, og vi har samlingsbokser som er knyttet opp til mange av eventyrene. Det som er så fint med eventyr, er at de kan tas med overalt. Selv om vi skal ha eventyr i samlingsstundene, kan vi også ta dem med ut på tur eller i uteleken i barnehagen. Barn elsker eventyr, men det trengs ofte litt repetisjon før barna blir vant til et eventyr og tar det med videre i leken. Vi kommer til å legge til rette for lek med eventyret, og begynner med å repetere Bukkene Bruse. Dette er kjent for noen av barna, mens det er helt nytt for de aller yngste.

Vi ønsker også å komme oss videre med et nytt eventyr, og håper vi kan introdusere barna for eventyret om Skinnvotten. Det passer ekstra godt nå om vinteren, særlig hvis vi får mer snø. Eventyret handler om en mann som går tur med hunden sin og mister votten sin, og inn i votten flytter det mange forskjellige dyr. Vi skal bli kjent med både Pilemus Silkehår, Friskefrosk Langelår og resten av gjengen. Er vi heldige, får vi mer snø slik at vi kan dramatisere eventyret utendørs.

Januar er alltid en spennende måned værmessig, så vi tar turer og uteaktiviteter litt etter vær og vind. Dersom det plutselig skulle komme snø, legger vi selvfølgelig bort alle planer og utnytter oss av dette. Vi var så heldige å få en periode med snø i desember, og det var veldig kjekt å se hvor mye alle barna koste seg ute i snøen. Ta gjerne en ekstra titt i kleskassene på badet og sjekk at det er nok ekstra skift. Det kan fort komme noen våte dager, og Plutobarna har en tendens til å oppsøke sølepytter. Nå som de yngste hos oss begynner å bli litt større, kommer vi til å ha en felles turdag i uken. I tillegg blir det turer i smågrupper noen av dagene. Vi fortsetter å følge barnas interesser og behov, og ser an når vi er sammen hele barnegruppen og når vi deler opp.

Når alle de faste på Pluto er tilbake igjen, vil dere få tilbud om foreldresamtale. For dere nye foreldre er dette en samtale med pedagogisk leder Julie som dere blir tilbudt 1-2 ganger i året. Dersom noen føler behov for en samtale nå straks, er det bare å ta kontakt med Julie, så finner vi en tid.

Nyttårshilsen fra Christina, Danuta, Barbro og Julie